# Referat fra Grundejerforeningen Skansehages generalforsamling 30. aug. 2015.

# Generalforsamlingen blev afholdt på Rørvig Kro kl. 9.30 - 20 parceller var repræsenteret.

Inden der blev afholdt generalforsamling var der foredrag om Geopark Odsherred af Jakob Walløe Hansen fra Geopark Odsherred.

Et spændende og informativt foredrag, der gav god inspiration til at sættes sig yderligere ind i hele Geoparkområdet.

**Dagsorden:**

1. Valg af dirigent – 2. Formandens beretning – 3. Aflæggelse af regnskab – 4. Budgetforslag for 2015 - 5. Behandling af indkomne forslag – 6. Valg af bestyrelse – 7. Valg af revisorer – 8. Valg af suppleanter – 9. Eventuelt.

Ad 1. Niels Bruun – Jensen blev enstemmigt valgt som dirigent efter bestyrelsens forslag. Niels Bruun-Jensen erklærede indkaldelsen for lovligt varslet.

Ad 2. Bestyrelsens beretning**/** v. formanden Lene Lone Pedersen**:**

Formanden indledte med at orientere om hvad der generelt sker i kommunen – med afsæt i det møde som Odsherred kommune afholdte d. 8. august i år med sommerhusgrundejerforeningerne:

Der etableret et nyt SOL, med repræsentanter valgt blandt det gamle SOL, Sommerhusrådet for Odsherreds landliggere, direkte valgte på mødet med Odsherred kommune og sommerhusejerne i 2014 samt politikere, der er medlem af byrådet i Odsherred..

Det nye SOL arbejder godt sammen og beskæftiger sig mest med principielle sager. SOL forventer, at kommunen igen næste år afsætter samme beløb som i år, til projekter der kan søges om.

SOL har bla. arbejdet med følgende projekter sidste år:

* Udsigtstårn ved Højsandet – måske skal det flyttes til Danmarks Midte, pga. protester mod opsætning på Højsandet
* Strandbeach, volleyball bane, på Nordstranden
* Opsætning af cykelstativer ved Rørvigs strande, dvs. Skærby Strand eller Nordstranden
* Renovering af bådrampe
* Kårup Strand
* Forskønnelse af strandområder med f. eks grillplads

Herudover har udvalget arbejdet med andre temaer som:

* Sommerhusveje, der er på 60 – 80 % af vejene er opsat ulovlige skilte! Grundejerforeningerne tror, at det er kommunen der har opsat skiltene og omvendt - i takt med at kommunen bliver opmærksom på skiltene, bliver man bedt om at fjerne dem.
* Sidste år blev der igangsat et arbejde med fjernelse af tang på de strande der var særlig hårdt belastet heraf, det gik fint, i år har man prøvet det samme, men det gik skidt!
* Etablering af cykelstier, f. eks fra Nykøbing til Anneberg, kommunen har afsat 12. mill hertil men håber at få 40 % fra statens cykelpulje.
* Kloakeringen er fortsat stoppet pga. uenighed mellem stat og kommune om vejafvandingsbidrag på grusveje, som Staten også vil have betalt.
* Borgmester Thomas Adelskov arbejder fortsat på at få lov til at lave en landliggerskat – SOL er imod!

Kommunen har etableret et lokaldemokratiudvalg med repræsentanter af 6 politikere og 3 fra lokalområdet. Formålet er, at inddrage de 26.000 sommerhusejerne i Odsherred mere i kommunens udvikling. Kommunen afholdte møde herom d. 31. marts hvor ca. 100 sommerhusejere deltog. Udvalget vil udarbejde en metode til at inddrage landliggerne og forestiller sig i første omgang at udsende nyhedsbreve og lave en facebookgruppe.

Herudover udfører udvalget dialogmøder med lokalbefolkningen, landsby makeover, der har været et projekt hvor Hørve vandt 1. pladsen, uddeling af lokaldemokratipulje, understøtte Geoparken, udfærdigelse af rammeplan for aktive borgere i Odsherred og eksperimentere med demokratiske processer. F. eks kan sportshaller åbnes i sommerferien, som kan ske hvis man danner en sportsforening!

Der blev endvidere orienteret om, at der er lavet et oversvømmelsesprojekt for Rørvig et såkaldt digeprojekt, som har været i 1. høring og projektering er igangsat, der er kortlagt risikoområder, hvor det er vigtigt at beredskabet også fungerer med varslinger, og endvidere har kommunen i forbindelse med tilgængeligheden til natur og strand bevilget ½ mill. Kr. til opsætning af nye skilte og endelig skal 50 % af affald inden 2022 kunne genanvendes.

Mobildækningen er kortlagt og er fortsat ikke tilstrækkelig god – det trådløse deles af os alle!

TDC og Fibia, Seas bredbåndsfirma, oplyste, at foreninger kan gå sammen og etablere små microcentraler – helt præcist hvor mange man skal være er lidt uvist. TDC anvender kobber i jorden, Fibia anvender fibernettet med ubegrænset kapacitet. Begge tilbyder abonnementer der kan sættes på pause.

Referat af mødet med Odsherred kommune kan ses på Odsherred kommunes hjemmeside www. Odsherred.dk, i menuen under politik, byrådet, råd og nævn og endelig SOL.

Så til os selv:

Efter bestyrelsens opfattelse, har det har været et rimelig stille og roligt år uden de store ting. Vi har arbejdet videre med den nye hjemmeside og brugt mailsystemet på hjemmesiden til at udsende indkaldelse til denne generalforsamling og referat fra sidste års generalforsamling, lægge bilag ind og sætte enkelte offentlige møder ind på den. Vi synes, at det fungerer fint, men arbejder videre for at gøre den bedre og mere informativ!

Først lidt opsamling fra sidste år:

* Vi har tidligere oplyst, at der skulle laves en vedtægtsændring fordi der nu udsendes meddelelser pr. mail frem for post. Efter nærmere overvejelse synes vi dog, at det er så lille en ændring, at den kan laves når kommer andre ændringer. Det håber vi generalforsamlingen har det okay med. Vi sender naturligvis fortsat pr. post til dem der ikke har/vi ikke har mailadresser på.
* Vejene er udbedret flere gange i år – lige indtil de store regnskyl kom, så var hullerne der igen!
* Bøjerne har ikke været udlagt i år – havnen havde glemt dem, og da sommeren ikke var speciel god, valgte vi at de ikke skulle udlægges i 2015.
* Der køres fortsat for stærkt på vores små veje – det har et af medlemmerne gjort opmærksom på – der foreligger faktisk en beslutning fra 1999 på at vi må køre max. 20km – så husk det venligst!
* Strandarealet slås fremover 1 x årligt så vi kan holde rosa ragusa nede – i september/oktober måned.

Bestyrelsen erindrede om at:

* Både mm. der henligger på stranden skal være fjernet fra stranden senest d. 1. nov. hvert år.
* Huske at max. hastigheden på vores veje er 20 km. – jvf. vedtægterne.
* At hække træer mm skal klippes ned på vejhjørner, så der er udsyn til at køre ud på andre veje.
* At kvas- og grenbunker fjernes fra veje og grunde, så vi undgår brandfare.

Formanden afsluttede med at det helt stilfærdigt kan siges, at det generelle indtryk er, at vi alle passer godt på vores dejlige lokalområde til glæde og gavn for os alle – tak for det – og takkede også dem der stillede sig til rådighed for grundejerforeningens arbejde, dvs. dirigent, revisorer, suppleanter og bestyrelsen.

Som sædvanlig modtager bestyrelsen gerne forslag og ideer!

### Medlemmernes spørgsmål og kommentarer til årsberetningen:

1. Jens Thyge Kristensen efterlyste at hjulsporene på Høstvej blev udbedret, hvortil Richard svarede, at det var vi klar over, og det er fornuftigt at der laves en større reparation af vejene.
2. Pia Andersen oplyste, at der på Høstvej var blevet eksproprieret til brandvej og at træerne var vokset for meget sammen ud til vejen. Der blev henvist til Den Lille Grønne der udgives af kommunen, hvoraf det fremgår hvorledes træerne skal klippes.

Bestyrelsen opfordrede til at der beskæres i højden og bredden.

1. Bente Pedersen oplyste, at Langesøvej skrumper, Richard svarede, at der på et stykke af Langesøvej fra Skanse Tværvej og udfor grundejerforeningens parceller vil blive udlagt asfalt, og i den forbindelse vil vejen komme tilbage til sin oprindelige bredde.

Beretningen blev godkendt – herunder at der ikke laves vedtægtsændring pga. en mere udbredt anvendelse af e-mails.

# Aflæggelse af regnskab for perioden 2014.

Kasserer Richard Jørgensen gennemgik det udsendte og reviderede regnskab. Regnskabet blev godkendt af generalforsamlingen.

# Ad 4. Budgetforslag for 2016

Budgettet blev vedtaget og kontingentet udgør fortsat kr. 550,00 årligt.

# Ad 5. Behandling af indkomne forslag

Der var ikke modtaget nogen forslag.

# Ad. 6. Valg af bestyrelse

Bestyrelsen og suppleanter sidder for et år ad gangen.

Både Lene Lone Pedersen, Richard Jørgensen og Torsten Rasmussen var villige til genvalg, hvilket forsamlingen enstemmigt tilsluttede med applaus. Suppleant - Per Nielsen og Bente Bech - blev også genvalgt.

# Ad. 7. Valg af revisorer

Både Michael Bruhn og Bjarne Sørensen blev genvalgt

# Ad. 8. Valg af revisorsuppleant

Åse Christensen blev også genvalgt.

# Ad. 9. Eventuelt

Formanden oplyste, at bestyrelsen har modtaget et brev fra Per Aagesen hvoraf det fremgår, at det er ok at vi holder strandstykket, og at det ikke er mere privat end da vi fik det overdraget, at der ikke er behov for at udlægge bøjerne mere, og at de fastboende medlemmer af foreningen kører for hurtigt, hvorfor der bør opsættes km. skilte med max 20 km og laves bump – og slutter med at takke bestyrelsen for deres arbejde for fællesskabet.

Bestyrelsen har følgende bemærkninger til punkterne:

Ja, grundejerforeningen holder grundstykket.

Der skal ikke laves bump, redningskøretøjer skal kunne køre nogenlunde lige igennem vejene, og i øvrigt holdes vejene i en stand, så der ofte er lidt bump via hullerne. Det findes ikke relevant at opsætte skilte, vi får formentlig næppe heller lov hertil, jvf. referatets tidligere omtale heraf, hvor ulovlig opsatte skilte nedtages. Vi må i stedet henstille til medlemmerne og deres gæster, at de overholder hastigheden på max. 20 km. , jvf. vedtægterne.

Udlægning af bøjerne blev grundig drøftet og der var flertal i forsamlingen for at bøjerne lægges ud til næste år – det er en familiestrand og det skal vi værne om.

Af flere blev bemærket, at Hundested fiskerne igen i år meget tidligt har udlagt ruser. Det afdækkes nærmere hvad reglerne herfor er.

Thyge Kristensen oplyste, at der var mange for høje træer, så det mange steder kneb med aftensolen.

# Næste års generalforsamling finder sted søndag d. 28. august 2016.

**Dirigent: Niels Bruun - Jensen Referent: Lene Lone Pedersen**

**Formand: Lene Lone Pedersen**  **Kasserer: Richard Jørgensen**

**Til efterfølgende orientering:**

I september måned er der skiftet til digitale vandmålere i brønden. Der opfordres til, at man får kontrolleret om hanerne i brønden står som man ønsker det. Dvs. hvis de skal være lukkede, at de er det og åbne hvis man ønsker det. Det har i flere tilfælde vist sig, at det firma der har udskiftet til digitale målere ikke har fået sat hanerne som de stod, da de begyndte udskiftningen.